बाढ़ग्रस्त 9 जिले भी शामिल; 70 से ज्यादा जगहों पर रेलवे ट्रैक टूटने से 16 ट्रेनें रद्द
Haryana Weather Update; Follow Haryana Weather Rainfall Impact, IMD Weather Forecast Latest News, Reports On Dainik Bhaskar (दैनिक भास्कर) हरियाणा के फतेहाबाद में घग्गर पर बने बांध को तोड़ने को लेकर ग्रामीणों ने फायरिंग कर दी। फायरिंग का पता चलते ही पुलिस मौके पर पहुंची और स्थिति को कंट्रोल किया।
हरियाणा में कल 15 जिलों में बारिश हो सकती है। इसके लिए मौसम विभाग ने बारिश का यलो अलर्ट जारी कर दिया है। मौसम विभाग के अनुमान के मुताबिक पंचकूला, अंबाला, यमुनानगर, कुरूक्षेत्र, करनाल, महेंद्रगढ़, रेवाड़ी, झज्जर, गुरुग्राम, नूह, पलवल, फरीदाबाद, रोहतक, सोनीपत, पानीपत में बारिश होगी।
नॉर्दर्न रेलवे ने 16 ट्रेनें अस्थायी रूप से रद्द कर दी हैं, जबकि 2 ट्रेनों को शॉर्ट टर्मिनेट किया गया। अंबाला मंडल के वरिष्ठ मंडल वाणिज्य प्रबंधक डॉ. रितिका वशिष्ठ ने बताया कि बारिश के कारण अंबाला डिवीजन में 70 से अधिक स्थानों पर रेलवे ट्रैक टूट गया। खासकर सरहिंद-रोपड़-नांगल बांध-दौलतपुर चौक, अंबाला-चंडीगढ़-कालका, चंडीगढ़-साहनेवाल, सहारनपुर-अंबाला और राजपुरा-बठिंडा को ज्यादा नुकसान हुआ है।
अंबाला में पेयजल संकट, एक टाइम की सप्लाई रोकी
वहीं बाढ़ की वजह से राज्य में पेयजल का संकट पैदा हो गया है। अंबाला में सिर्फ 2 दिन का पानी शेष बचा है। जिसके बाद पेयजल आपूर्ति सिर्फ सुबह के 3 घंटे तक सीमित कर दी गई है। सुबह 5 से 8 बजे के बाद शाम को पानी सप्लाई नहीं होगी। नरवाना ब्रांच में पानी की यह स्थिति पैदा होने के बाद राज्य के गृह एवं स्वास्थ्य मंत्री अनिल विज ने लोगों से अपील की कि वह पानी का कम इस्तेमाल करें।
बाढ़ का पानी उतरने पर फरीदाबाद में मिल रही लाशें
वहीं फरीदाबाद में यमुना का पानी कम होने के बाद बाढ़ में डूबने वालों के शव मिलने शुरू हो गए हैं। सोमवार को एक लाश दूल्हेपुर तो दूसरी लतीपुर गांव में मिला। थाना छायसा के अंतर्गत आने वाले लतीपुर में 40 वर्ष के दर्शन सिंह और दूल्हेपुर इलाके में लगभग 25 वर्षीय अजीत की बाढ़ के पानी की चपेट में आने से मौत हो गई।
डिप्टी CM ने सड़क बनाने के आदेश दिए
वहीं डिप्टी CM दुष्यंत चौटाला ने चंडीगढ़ में राजस्व एवं आपदा विभाग और लोक निर्माण विभाग के अधिकारियों से मीटिंग की। जिसमें उन्हें बाढ़ से खराब हुई सड़कों के एस्टीमेट बनाने को कहा है। चौटाला ने इन सड़कों को जल्दी ठीक करने को कहा है।
फतेहाबाद में बाढ़ तोड़ने को लेकर फायरिंग
वहीं फतेहाबाद में घग्गर पर बने बांध को तोड़ने को लेकर ग्रामीणों ने फायरिंग कर दी। फायरिंग का पता चलते ही पुलिस मौके पर पहुंची और स्थिति को कंट्रोल किया। पुलिस जांच के मुताबिक फतेहाबाद में मूसाखेड़ा और ढाणी बबनपुर गांव के बीच एक बांध बना हुआ है।
रविवार शाम को अंधेरे में ढाणी बबनपुर के ग्रामीणों ने बांध को तोड़ दिया। इसका पानी मूसाखेड़ा गांव की तरफ आना था। जहां पहले से पानी भरा हुआ है। इसका पता चलते ही मूसाखेड़ा के ग्रामीण वहां पहुंच गए और एक व्यक्ति ने दूसरे गांव वालों को ललकारते हुए दोनाली से 2 फायर कर दिए। पुलिस ने बांध फिर से जोड़ दिया गया।
गांव थाना के पास मेन रोड धंसी
​​​​​वहीं पंचकूला से मोरनी जाते वक्त रास्ते में गांव थाना के पास मेन रोड धंस गई है। मोरनी टूरिस्ट स्पॉट है, जहां कुछ टूरिस्टों के भी फंसे होने की संभावना है। अब लोगों को मोरनी से रायपुर रानी और फिर वहां से पंचकूला यानी 80 किलोमीटर घूमकर आना पड़ रहा है।
पंचकूला से मोरनी की दूरी सिर्फ 30 किलोमीटर है। लोक निर्माण विभाग के अधिकारी मौके पर पहुंच गए हैं और रोड को ठीक करने की कोशिश की जा रही है।
चरखी दादरी में मकान गिरा, लगाया जाम
इस बीच चरखी दादरी के वार्ड दो गांधीनगर कॉलोनी में जलभराव के चलते एक महिला का मकान गिरने पर लोगों ने रोहतक-दादरी मुख्य मार्ग पर जाम लगा दिया। काफी समझाने के बाद ही लोगों ने जाम खोला।
सिरसा में 6 जगहों पर बांध टूटा
इसके साथ सिरसा के मीरपुर व सहारणी के पास नदी का बांध 3 जगह से टूट गया। इससे 16 और गांवों की 5 हजार एकड़ फसल में पानी फैल गया। 48 घंटे में नदी का बांध 6 जगह से टूट चुका है। इससे कुल 24 गांवों की 8 हजार एकड़ से ज्यादा फसल डूब चुकी है। कई गांवों में से लोगों ने पलायन भी शुरू कर दिया है।
उधर, करनाल के लालूपुरा में बाढ़ का खतरा बढ़ता जा रहा है। यहां यमुना नदी से लगातार कटाव हो रहा है। लोग डरे हुए हैं।
हरियाणा के जिलों में बाढ़ के हालात...
आज 4 जिलों में भारी बारिश की चेतावनी
हरियाणा में आज से मानसून फिर एक्टिव हो गया है। चंडीगढ़ मौसम विभाग ने राज्य के सभी 22 जिलों में बारिश का यलो अलर्ट जारी किया है। उत्तर हरियाणा के चार जिले पंचकूला, अंबाला, यमुनानगर और कुरुक्षेत्र में मौसम विभाग ने भारी बारिश की चेतावनी जारी की है।
फतेहाबाद में सेना बुलाई गई
फतेहाबाद में घग्गर का पानी ओवरफ्लो होने से टोहाना, जाखल, रतिया इलाके के 79 गांवों की करीब 69 हजार एकड़ फसल तबाह हो चुकी है। जाखल मंडी में हैफेड के गोदामों के बाहर जलभराव हो गया। अब पानी फतेहाबाद की तरफ बढ़ रहा है। यह देर रात तक शहर के बाइपास तक पहुंच गया। रेस्क्यू के लिए प्रशासन ने आर्मी की 4 टुकड़ी बुलाई हैं। आर्मी की इंजीनियरिंग व हेल्थ टीम भी बुलाई गई हैं।
अब तक राज्य में 33 मौतें
5,917 लोगों को बाढ़ से बचाया गया, 46,221 को राहत सामग्री दी गई। बाढ़ का पानी 24 घंटे में 87 और गांवों तक पहुंच गया। 518 और लोगों को रेस्क्यू किया। इनमें से 358 को कैंपों में भेजा है। कुल 1298 गांव बाढ़ से प्रभावित हुए हैं। 5,917 लोगों को रेस्क्यू किया। 37 कैंपों में 2852 लोग रह रहे हैं। 46,221 को राहत सामग्री दी गई। बारिश-बाढ़, बिजली गिरने से 33 मौतें हुई हैं।
ये 12 जिले अभी बाढ़ प्रभावतित
हरियाणा के अंबाला, फतेहाबाद, फरीदाबाद, कैथल, करनाल, कुरुक्षेत्र, पानीपत, पंचकूला, पलवल, सिरसा, सोनीपत, यमुनानगर जिला बाढ़ से प्रभावित हैं। 5.50 लाख एकड़ से ज्यादा फसल खराब हुई है। राहत-बचाव के लिए अंबाला, फरीदाबाद, फतेहाबाद, कैथल, करनाल, कुरुक्षेत्र, यमुनानगर में एनडीआरएफ की टीमें लगी हैं। अंबाला, कैथल, यमुनानगर में आर्मी भी बुलानी पड़ी।
अंबाला में बारिश से नुकसान...
